Úrad vlády SR						 Na rokovanie vlády SR
Sekcia hospodárskej politiky					 dňa 27. 2. 2002
									 k číslu: 454/2002 
									 k bodu: 15

S t a n o v i s k o

k správe Program odpadového hospodárstva Slovenskej republiky
do roku   2005

I.

       Materiál na rokovanie vlády SR predkladá minister životného prostredia na základe uznesenia vlády SR č. 937/2000.

       Materiál obsahuje návrh uznesenia vlády SR, predkladaciu správu, správu, doložku finančných, ekonomických, environmentálnych vplyvov a vplyvov na zamestnanosť, prílohu, vyhodnotenie pripomienok a návrh komuniké.

       V citovanom uznesení vlády SR, ktoré bolo prijaté k návrhu zákona o odpadoch , bolo uložené ministrovi životného prostredia aktualizovať Program odpadového hospodárstva SR do roku 2000 do 6 mesiacov od nadobudnutia účinnosti zákona.

       Predložením správy na rokovanie vlády sa plní stanovená úloha.

       Predložený Program odpadového hospodárstva SR do roku 2005 (ďalej program) je už tretím programom vypracovaným pre územie Slovenskej republiky. Prvý program bol vypracovaný v roku 1993 a svojim zameraním pokrýval tri časové obdobia : 1993-1996; 1997-2000 a 2000-2005. Druhý program upresnil ciele a opatrenia pre časové obdobie 1997-2000 a podľa pôvodného zámeru mali byť pri vyhodnocovaní a aktualizácii tohto programu stanovené ciele a opatrenia aj pre tretie časové obdobie, t.j. pre roky 2000-2005. V roku 2001 však nadobudla platnosť nová právna úprava v oblasti odpadového hospodárstva, na ktorú bolo potrebné reagovať okrem iného aj vypracovaním nového programu. 

       Program odpadového hospodárstva SR do roku 2005 sa obsahovo člení na 6 častí – základné údaje, charakteristika aktuálneho stavu odpadového hospodárstva, stratégia riadenia odpadového hospodárstva do roku 2005, záväzná časť programu do roku 2005, smerná časť programu do roku 2005 a rozpočet odpadového hospodárstva. 

       Na Program odpadového hospodárstva SR do roku 2005 budú nadväzovať programy krajských a okresných úradov.

       V doložke finančných, ekonomických, environmentálnych vplyvov a vplyvov na zamestnanosť je uvedené, že podstatnú časť nákladov na odpadové hospodárstvo bude znášať súkromný sektor a obce; platenie niektorých poplatkov bude mať vplyv na obyvateľov a podnikateľskú sféru; realizáciou navrhovaných opatrení sa zlepšia environmentálne ukazovatele a predpokladá sa zvýšenie zamestnanosti.

II.

       Vo vyhodnotení pripomienkového konania sa uvádza, že bolo oslovených až 188 subjektov, ktoré uplatnili 406 pripomienok. Z tohto počtu bolo 366 pripomienok akceptovaných a 40 pripomienok predkladatelia neprijali. Z pripomienok ministerstiev neboli akceptované iba 3 pripomienky formálneho charakteru. Neprijatie týchto pripomienok bolo vo vyhodnotení zdôvodnené. 

III.

       Program odpadového hospodárstva SR do roku 2005 predstavuje základný koncepčný dokument realizácie štátnej environmentálnej politiky v oblasti nakladania s odpadmi, určuje strategické ciele do roku 2005 a stanovuje opatrenia na ich dosiahnutie. Podľa návrhu uznesenia vlády realizáciu navrhovaných opatrení bude koordinovať minister životného prostredia, vyhodnotenie a aktualizácia cieľov by sa mali uskutočniť do 31.12.2005. 

       V časti VI. programu – rozpočet odpadového hospodárstva - sa výška predpokladaných investičných nákladov odpadového hospodárstva na obdobie rokov 2001-2005 odhaduje na približne 12,2 mld. Sk (tab. č 23). Časť nákladov vo výške približne 4 mld. Sk by mala byť hradená zo zdrojov Recyklačného fondu, čiastku cca 9 mld. Sk by mali pokryť miestne poplatky za zber, prepravu a zneškodňovanie komunálnych odpadov. V  tabuľke č. 24 sú uvedené  náklady na odpadové hospodárstvo, ktoré by mali byť v súlade s požiadavkami smerníc EÚ. Tieto náklady (v členení administratívne, investičné  a prevádzkové) by mali za sledované obdobie (roky 2001-2005) predstavovať sumu približne 46,3 mld. Sk. Keďže v texte predloženého programu nie je súvislosť medzi uvedenými  sumami (12.2 mld., resp 46,3 mld.) komentovaná,  nie je zrejmé, či východiskom pre získavanie finančných prostriedkov na realizáciu cieľov programu bude suma 12,2 mld. Sk, alebo je program orientovaný už aj na  implementačné  požiadavky  EÚ,  v tom prípade  bude však potrebné získať až 46,3 mld. Sk.    

       K predloženej správe nemáme ďalšie pripomienky, preto po objasnení našej poznámky predstaviteľom MŽP SR odporúčame vláde SR  Program odpadového hospodárstva Slovenskej republiky do roku 2005 schváliť a prijať navrhované uznesenie.

Bratislava 22. 2 .2002